CELEX: 32021D1137
Language: lv
Date: 2021-06-30 00:00:00
Title: Komisijas Īstenošanas lēmums (ES) 2021/1137 (2021. gada 30. jūnijs) par pieprasījumu reģistrēt Eiropas pilsoņu iniciatīvu “Eiropas EcoScore marķējums” atbilstoši Eiropas Parlamenta un Padomes Regulai (ES) 2019/788 (izziņots ar dokumenta numuru C(2021) 4951) (Autentisks ir tikai teksts angļu valodā)

12.7.2021   
               
               
                  LV
               
               
                  Eiropas Savienības Oficiālais Vēstnesis
               
               
                  L 246/4
               
            
         KOMISIJAS ĪSTENOŠANAS LĒMUMS (ES) 2021/1137
         (2021. gada 30. jūnijs)
         par pieprasījumu reģistrēt Eiropas pilsoņu iniciatīvu “Eiropas EcoScore marķējums” atbilstoši Eiropas Parlamenta un Padomes Regulai (ES) 2019/788
         
            
               (izziņots ar dokumenta numuru C(2021) 4951)
            
         
         (Autentisks ir tikai teksts angļu valodā)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (ES) 2019/788 (2019. gada 17. aprīlis) par Eiropas pilsoņu iniciatīvu (1) un jo īpaši tās 6. panta 2. un 3. punktu,
         tā kā:
         
                     (1)
                  
                  
                     Komisijai 2021. gada 13. maijā tika iesniegts pieprasījums reģistrēt ierosināto Eiropas pilsoņu iniciatīvu “Eiropas EcoScore marķējums”.
                  
               
                     (2)
                  
                  
                     Iniciatīvas mērķi ir aprakstīti šādi: “Mēs esam pilsoniskā kustība, ko virza jaunieši no visas Eiropas, kuri vēlas veikt konkrētus pasākumus mūsu vides labā! Ņemot vērā Eiropas zaļajā kursā un Parīzes nolīgumā izvirzītos mērķus, mēs aicinām Eiropas Komisiju ieviest uzticamu Eiropas marķējumu EcoScore. Tas būtu marķējums, kas Eiropas patērētājiem sniegtu pārredzamu informāciju par Eiropas Savienības tirgū ražoto vai pārdoto ražojumu ietekmi uz vidi. Šāda obligāta un uz iepakojuma skaidri redzama norāde sniegtu vienkāršu un ticamu informāciju par ražojuma ietekmi uz vidi ar attiecīgu izvēlēto burtu (“A” = videi ļoti draudzīgs, savukārt “F” = ļoti kaitīgs videi).”
                  
               
                     (3)
                  
                  
                     Iniciatīvai ir šādi konkrētie mērķi: “1] sniegt Eiropas patērētājiem iespēju izdarīt apzinātu izvēli, kurā ņemta vērā piedāvāto ražojumu ietekme uz vidi, pamatojoties uz skaidru un ticamu norādi; 2] mudināt profesionāļus samazināt savu ražojumu ietekmi uz vidi, vienlaikus popularizējot ražojumus, kas jau ir videi draudzīgi; 3] piedāvāt vienotu marķējumu, kura pamatā būtu visā Eiropas teritorijā standartizēts aprēķins, un tādējādi novērst patērētājiem neskaidrības, ko rada arvien pieaugošais vides marķējumu skaits.”
                  
               
                     (4)
                  
                  
                     Pielikumā sniegta papildu informācija par iniciatīvas priekšmetu, mērķiem un kontekstu. Organizatori atzinīgi vērtē to, ka Savienība jau proaktīvi rīkojas, lai cīnītos pret klimata pārmaiņām. Viņi norāda, ka pieaug patērētāju pieprasījums pēc skaidras un pārredzamas informācijas par iegādātajiem produktiem. Organizatori min to, ka citas līdzīgas iniciatīvas un marķējumi, kuros norādīta pārtikas produktu uzturvērtība vai produktu ietekme uz vidi, jau ir guvuši panākumus. Tā kā tās ir galvenokārt privātas iniciatīvas, organizatori norāda uz visā Savienībā saskaņotas pieejas un īstenošanas trūkumu. Viņi uzskata, ka ierosinātajam Eiropas EcoScore marķējumam vajadzētu būt obligātam un sniegt vienotu norādi, kuras pamatā ir visā Savienībā identisks aprēķina process. Izmantojamās aprēķina metodes būtu jānosaka, pamatojoties uz zinātniskiem pierādījumiem, un marķējumam jābūt viegli pieejamam patērētājiem (piemēram, skenējams svītrkods uz ražojuma).
                  
               
                     (5)
                  
                  
                     Organizatori aicina Komisiju ierosināt tiesību aktu, ar ko tiktu noteikts Savienībā ražotiem vai pārdotiem ražojumiem paredzēts vienots marķējums, kas Savienības iedzīvotājiem sniegtu pārredzamu informāciju par šo ražojumu ietekmi uz vidi.
                  
               
                     (6)
                  
                  
                     Minētā priekšlikuma pamatā varētu būt Līguma 114. vai 192. pants. Līguma 114. pantā nodrošināts juridiskais pamats Komisijai ierosināt pasākumus, lai tuvinātu noteikumus, kas paredzēti dalībvalstu normatīvajos vai administratīvajos aktos, kuri attiecas uz iekšējā tirgus izveidi un darbību. Līguma 192. pantā nodrošināts juridiskais pamats Komisijai ierosināt pasākumus, lai sasniegtu Līguma 191. pantā noteiktos Savienības vides politikas mērķus, proti, vides kvalitātes saglabāšanu, aizsardzību un uzlabošanu, cilvēku veselības aizsargāšanu, dabas resursu apdomīgu un racionālu izmantošanu, tādu pasākumu sekmēšanu starptautiskā līmenī, ar kuriem var risināt reģionālas vai pasaules mēroga vides problēmas, un jo īpaši cīņu pret klimata pārmaiņām.
                  
               
                     (7)
                  
                  
                     Tādējādi neviena iniciatīvas daļa acīmredzami nepārsniedz Komisijas pilnvaras Līgumu īstenošanas vajadzībām iesniegt priekšlikumu par Savienības tiesību akta pieņemšanu.
                  
               
                     (8)
                  
                  
                     Šis secinājums neskar novērtējumu par to, vai šajā gadījumā tiktu izpildīti konkrētie faktiskie un materiālie nosacījumi – ieskaitot atbilstību proporcionalitātes principam –, kas vajadzīgi, lai Komisija varētu rīkoties.
                  
               
                     (9)
                  
                  
                     Organizatoru grupa ir sniegusi pienācīgus pierādījumus, ka tā atbilst Regulas (ES) 2019/788 5. panta 1. un 2. punktā izvirzītajām prasībām, un ir izraudzījusies kontaktpersonas saskaņā ar minētās regulas 5. panta 3. punkta pirmo daļu.
                  
               
                     (10)
                  
                  
                     Iniciatīva nav nedz acīmredzami aizskaroša, nenozīmīga vai provokatīva, nedz acīmredzamā pretrunā Savienības vērtībām, kas noteiktas Līguma par Eiropas Savienību 2. pantā, un tiesībām, kas nostiprinātas Eiropas Savienības Pamattiesību hartā.
                  
               
                     (11)
                  
                  
                     Tāpēc būtu jāreģistrē iniciatīva “Eiropas EcoScore marķējums”,
                  
               IR PIEŅĒMUSI ŠO LĒMUMU.
         
            1. pants
            Reģistrē Eiropas pilsoņu iniciatīvu “Eiropas EcoScore marķējums”.
         
         
            2. pants
            Šis lēmums ir adresēts Eiropas pilsoņu iniciatīvas “Eiropas EcoScore marķējums” organizatoriem, kurus kontaktpersonu statusā pārstāv Antoine THILL kungs un Elsa KRAEMER kundze.
         
         
            Briselē, 2021. gada 30. jūnijā
            
               
                  Komisijas vārdā –
               
               
                  priekšsēdētāja vietniece
               
               Věra JOUROVÁ
            
         
         
            (1)  OV L 130, 17.5.2019., 55. lpp.